Speċjalisti jinsistu li hemm bżonn aktar miżuri kontra l-Covid-19
Numru ta' assoċjazzjonijiet ta' speċjalisti mediċi qed jitolbu li jerġgħu jidħlu miżuri aktar restrittivi biex tiġi kkontrollata l-imxija tal-Covid-19, peress li skont huma, is-servizzi tas-saħħa qegħdin fi kriżi "li tista' biss taqleb għall-agħar" mingħajrhom. Qalu li biż-żieda fit-trażmissjoni tal-coronavirus fil-kommunità – minkejja l-aħħar restrizzjonijiet li daħlu – mistennija żieda fin-numru ta' pazjenti li jkollhom bżonn kura fl-isptar, partikolarment issa li qed toqrob ix-xitwa. Ma' din iż-żieda tkun mistennija wkoll żieda fir-rata tal-imwiet, wissew l-ispeċjalisti. Fakkru li ħafna proċeduri elettivi ġa tħassru, u li kura medika oħra ma tkunx tista' tingħata jekk is-servizzi tas-saħħa ma jifilħux mal-każi tal-Covid-19. Qalu li xeni bħal dawk li kien hemm f'Bergamo f'Marzu u April għandhom jiġu evitati akkost ta' kollox. Fl-istess ħin, l-ispeċjalisti fakkru li hemm bżonn li l-ħaddiema tas-saħħa nnifishom għandhom jiġu mħarsa biex jiġi evitat burnout emozzjonali, filwaqt li l-anzjani u l-vulnerabbli għandhom jiġu mħarsa ħalli jkunu jistgħu iħarsu 'l quddiem għal ħajja wara l-Covid-19. Insistew li kulħadd għandu jiġbed l-istess ħabel biex jinkisbu l-aqwa riżultati possibli fl-iqsar żmien. "Miżuri nofs kedda mhux se jaħdmu. Għandna bżonn azzjoni drastika fil-qasir jekk irridu li s-saħħa u l-ekonomija jibdew jirkupraw fil-futur qarib," ikkonkludew l-ispeċjalisti. L-istqarrija ġiet iffirmata minn dawn l-assoċjazzjonijiet: The Malta Association of Public Health Medicine Association of Anaesthetists of Malta Malta College of Pathologists Association of Surgeons Malta Association of Physicians of Malta Association of Emergency Physicians Malta College of Obstetricians and Gynaecologists Malta Paediatric Association Malta Association of Psychiatry Malta Association of Dermatology and Venereology Malta Association of Radiologists and Nuclear Medicine Physicians Geriatric Medicine Society of Malta Malta Association of Ophthalmologists